CELEX: 
Language: sk
Date: 2017-06-23 00:00:00
Title: VYKONÁVACIE NARIADENIE KOMISIE (EÚ) …/... ktorým sa mení delegované nariadenie (EÚ) 2015/242, ktorým sa stanovujú podrobné pravidlá fungovania poradných rád v rámci spoločnej rybárskej politiky

DÔVODOVÁ SPRÁVA
            
            
               1.KONTEXT DELEGOVANÉHO AKTU
            
            
               Podľa spoločnej rybárskej politiky (SRP) sa majú zriaďovať organizácie zainteresovaných strán, poradné rady, ktorých hlavnou úlohou je poskytovať poradenstvo Komisii a príslušným členským štátom v otázkach súvisiacich s riadením rybárstva a socio-ekonomickými a ochranárskymi aspektmi rybolovu a akvakultúry v ich príslušnej oblasti alebo sfére pôsobnosti. 
            
            
               Nariadenie Európskeho parlamentu a Rady č. 1380/2013
                  1
                obsahuje pravidlá týkajúce sa úloh, zloženia, fungovania a financovania poradných rád a splnomocňuje Komisiu prijímať delegované akty stanovujúce podrobné pravidlá fungovania poradných rád. 
            
            
               Delegované nariadenie Komisie (EÚ) 2015/242 z 9. októbra 2014 obsahuje podrobné ustanovenia o fungovaní poradných rád v rámci spoločnej rybárskej politiky, a najmä o štruktúre a organizácii poradných rád.
            
            
               2.KONZULTÁCIE PRED PRIJATÍM AKTU
            
            
               Týmto delegovaným aktom sa menia ustanovenia o definovaní dvoch hlavných kategórií zmluvných strán zastúpených v poradných radách podľa článku 45 ods. 1 nariadenia 1380/2013 (odvetvie rybolovu a akvakultúry na jednej strane a občianska spoločnosť na druhej strane) a ustanovenia o vymenovaní výkonného výboru poradných rád podľa delegovaného nariadenia Komisie (EÚ) 2015/242, ktorým sa dopĺňajú nepodstatné prvky nariadenia č. 1380/2013. 
            
            
               Vzhľadom na obsah tohto aktu sa na konzultáciách predchádzajúcich jeho prijatiu podieľali najmä existujúce poradné rady. O tejto téme sa podrobne diskutovalo na koordinačnom stretnutí poradných rád, ktoré 5. decembra 2016 zorganizovala Komisia. Na stretnutí sa zúčastnili zástupcovia všetkých desiatich poradných rád, ktoré k danému dňu reálne fungovali, a niekoľko neformálnych výmen informácií sa uskutočnilo aj medzi útvarmi Komisie a sekretariátmi poradných rád. Po koordinačnom stretnutí poradných rád predložili niektoré poradné rady alebo niektorí ich členovia svoje písomné stanoviská.
            
            
               Návrh bol 15. decembra 2016 predložený skupine expertov pre rybolov a akvakultúru za prítomnosti národných expertov a zástupcov Európskeho parlamentu a Rady.
            
            
               3.PRÁVNE PRVKY DELEGOVANÉHO AKTU
            
            
               Delegované nariadenie Komisie (EÚ) 2015/242 z 9. októbra 2014 obsahuje podrobné ustanovenia o fungovaní poradných rád v rámci spoločnej rybárskej politiky, a najmä o štruktúre a organizácii poradných rád. Po nadobudnutí účinnosti tohto delegovaného aktu dôjde k zmene článku 2 a článku 4 ods. 2 a 3 delegovaného nariadenia Komisie (EÚ) 2015/242 z 9. októbra 2014. Cieľom tohto delegovanému aktu je prispieť k bezproblémovému fungovaniu poradných rád. 
            
            
               VYKONÁVACIE NARIADENIE KOMISIE (EÚ) …/...
            
            
               z 23. 6. 2017,
            
            
               ktorým sa mení delegované nariadenie (EÚ) 2015/242, ktorým sa stanovujú podrobné pravidlá fungovania poradných rád v rámci spoločnej rybárskej politiky
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (EÚ) č. 1380/2013 z 11. decembra 2013 o spoločnej rybárskej politike, ktorým sa menia nariadenia Rady (ES) č. 1954/2003 a (ES) č. 1224/2009 a zrušujú nariadenia Rady (ES) č. 2371/2002 a (ES) č. 639/2004 a rozhodnutie Rady 2004/585/ES
                  2
               , a najmä na jeho článok 45 ods. 4,
            
            
               keďže:
            
            
               (1)Podľa článku 43 nariadenia (EÚ) č. 1380/2013 sa majú zriaďovať poradné rady, vďaka ktorým sa má dosiahnuť vyvážené zastúpenie všetkých zainteresovaných strán z odvetvia rybolovu a akvakultúry a ktoré majú prispievať k plneniu cieľov spoločnej rybárskej politiky.
            
         
         
            
               (2)V súlade s článkom 45 ods. 4 nariadenia (EÚ) č. 1380/2013 Komisia prijala delegované nariadenie Komisie (EÚ) 2015/242
                  3
               , ktorým sa stanovujú podrobné pravidlá fungovania poradných rád v rámci spoločnej rybárskej politiky.
            
            
               (3)V článku 2 delegovaného nariadenia (EÚ) 2015/242 sa okrem iného vymedzujú pojmy „sektorové organizácie“ a „iné záujmové skupiny“, ktoré sa vzťahujú na dve kategórie zainteresovaných strán zastúpených v poradných radách v zmysle článku 45 ods. 1 nariadenia 1380/2013. 
            
            
               (4)Aby sa predišlo potenciálnym problémom s výkladom pojmu „sektorové organizácie“, je potrebné upraviť jeho definíciu tak, aby výstižnejšie zodpovedala zneniu článku 45 ods. 1 nariadenia 1380/2013.
            
            
               (5)Vzhľadom na to, že môžu existovať zmiešané organizácie, ktoré zastupujú aj odvetvie rybárstva, aj iné záujmy, je potrebné špecifikovať, že valné zhromaždenie rozhoduje o zaradení členov poradných rád do jednej z dvoch kategórii uvedených v článku 45 ods. 1 nariadenia 1380/2013. 
            
            
               (6)V článku 4 delegovaného nariadenia (EÚ) 2015/242 sa stanovuje štruktúra a organizácia poradných rád, a najmä vymenovanie výkonného výboru valným zhromaždením. 
            
            
               (7)Vzhľadom na zloženie poradných rád v zmysle bodu 2 písm. a) prílohy III k nariadeniu (EÚ) č. 1380/2013, podľa ktorého sa v rámci valného zhromaždenia a výkonného výboru 60 % kresiel pridelí sektorovým organizáciám a 40 % iným záujmovým skupinám, by sa obom kategóriám malo umožniť, aby o svojom zastúpení vo výkonnom výbore rozhodovali samy, čím sa zabezpečí vyvážené zastúpenie všetkých zainteresovaných strán v poradných radách,
            
            
               PRIJALA TOTO NARIADENIE:
            
            
               Článok 1
            
            
            
               Delegované nariadenie 2015/242 sa mení takto:
            
            
            
               1.Článok 2 ods. 2 sa nahrádza takto:
            
            
               „2. „sektorové organizácie“ sú organizácie zastupujúce odvetvie rybárstva (vrátane zamestnaných rybárov) a v relevantných prípadoch prevádzkovateľov akvakultúry, ako aj zástupcov spracovateľského a obchodného odvetvia.“
            
            
            
               2.Článok 4 sa mení takto:
            
            
               a) v odseku 2 sa dopĺňa toto písmeno c):
            
            
               „c) rozhoduje o zaradení členov poradných rád do kategórií „sektorové organizácie“ alebo „iné záujmové skupiny“. Toto rozhodnutie sa zakladá na objektívnych a overiteľných kritériách, ako napr. znenie stanov, zoznam členov a charakter činností predmetnej organizácie.“;
            
            
            
               b)odsek 3 sa nahrádza takto:
            
            
               „3. Valné zhromaždenie na základe nominácií sektorových organizácií a iných záujmových skupín na miesta, ktoré im boli pridelené, vymenuje výkonný výbor, ktorý môže mať najviac 25 členov. Po porade s Komisiou môže valné zhromaždenie rozhodnúť o vymenovaní výkonného výboru s najviac 30 členmi s cieľom zabezpečiť primerané zastúpenie malých flotíl.“ 
            
         
         
            
               Článok 2
            
            
               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli 23. 6. 2017
            
            
               
                     Za Komisiu
               
               
                     predseda
                     Jean-Claude JUNCKER
               
            
         
         
            
                  
                     (1)
                  Nariadenie Európskeho parlamentu a Rady (EÚ) č. 1380/2013 z 11. decembra 2013 o spoločnej rybárskej politike, ktorým sa menia nariadenia Rady (ES) č. 1954/2003 a (ES) č. 1224/2009 a zrušujú nariadenia Rady (ES) č. 2371/2002 a (ES) č. 639/2004 a rozhodnutie Rady 2004/585/ES (Ú. v. EÚ L 354, 28.12.2013, s. 22).
               
               
                  
                     (2)
                  Ú. v. EÚ L 354, 28.12.2013, s. 22.
               
               
                  
                     (3)
                  Delegované nariadenie Komisie (EÚ) 2015/242 z 9. októbra 2014, ktorým sa stanovujú podrobné pravidlá fungovania poradných rád v rámci spoločnej rybárskej politiky (Ú. v. EÚ L 41, 17.2.2015, s. 1).